༈ བསྟན་པ་རྒྱས་པའི་སྨོན་ལམ་དྲང་སྲོང་བདེན་ཚིག་ཅེས་བྱ་བཞུགས་སོ། ན་མོ། ཕྱོགས་དུས་རྒྱལ་དང་བྱང་སེམས་ཉན་རང་འཕགས། །མཆོག་གསུམ་རྩ་གསུམ་རྡོ་རྗེ་ཆོས་སྲུང་དང་། །དྲང་སྲོང་རིག་འཛིན་བདེན་ཚིག་གྲུབ་པ་ཡི། །མ་ལུས་སྐྱབས་གནས་རྒྱ་མཚོས་དགོངས་སུ་གསོལ། ཁྱད་པར་བསྐལ་བཟང་ཞིང་འདིའི་བསྟན་པའི་བདག །སྟོན་མཆོག་མཉམ་མེད་དོན་ཀུན་གྲུབ་པའི་དཔལ། །སྟོན་པའི་གཏད་རབས་བདུན་དང་འཛམ་བུའི་གླིང་། །མཛེས་པའི་རྒྱན་དྲུག་མཆོག་གཉིས་ལ་སོགས་པར། །བདག་ཅག་གདུང་ཤུགས་དྲག་པོས་གསོལ་འདེབས་ན། །ཐུབ་བསྟན་གཞི་གྱུར་ལུང་དང་རྟོགས་པ་ཡི། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །སྲིད་པ་ཇི་སྲིད་འགྲོ་བའི་དོན་མཛད་པའི། །རྒྱལ་སྲས་རིགས་གསུམ་མགོན་སོགས་ཉེ་བ་ཡི། །སྲས་མཆོག་བརྒྱད་དང་རྗེ་བཙུན་སྒྲོལ་མ་སོགས། །བྱང་ཆུབ་སེམས་དཔའ་སེམས་མའི་ཚོགས་རྣམས་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །ཐུབ་བསྟན་རྩ་བ་ལུང་དང་རྟོགས་པ་ཡི། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །རྡོ་རྗེ་འཆང་དབང་ས་ར་ཧ་པ་དང་། །སུ་ཥ་སིདྡྷི་ལ་སོགས་འཕགས་ཡུལ་གྱི། །གྲུབ་ཆེན་བརྒྱད་ཅུ་རྣལ་འབྱོར་མ་ཚོགས་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །ཐུབ་བསྟན་སྙིང་པོ་རྡོ་རྗེ་ཐེག་པ་ཡི། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །སྐལ་ལྡན་རྒྱལ་པོ་ཛ་དང་དྲྭ་མ་ལྔ། །ལྷ་ཀླུ་མི་ཡི་རིག་འཛིན་ལ་སོགས་པ། །གསང་སྔགས་དོན་བརྒྱུད་བླ་མའི་ཚོགས་རྣམས་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །སྙིང་པོའི་ཡང་སྙིང་ནང་རྒྱུད་སྡེ་གསུམ་གྱི། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག ཁྱད་པར་གངས་ལྗོངས་ཐུབ་བསྟན་སྣང་བའི་སྒོ། །ཐོག་མའི་སྲོལ་འབྱེད་ཆོས་རྒྱལ་མེས་དབོན་གསུམ། །མཁན་སློབ་རྣམ་གཉིས་ཀ་ཅོག་ཞང་སོགས་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །ཐུབ་བསྟན་སྙིང་པོ་གསང་སྔགས་རྒྱུད་སྡེ་ཡི། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །སྡེ་གསུམ་ཤིང་རྟའི་བཀའ་བབ་གནུབས་མཐུ་ཆེན། །སོ་ཟུར་རྨ་གཉགས་ཀུན་མཁྱེན་རོང་ཀློང་དང་། །མངའ་རིས་པཎ་ཆེན་སྒྲུབ་བརྒྱུད་འཛིན་རྣམས་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །གསང་སྔགས་སྙིང་པོ་ནང་རྒྱུད་སྡེ་གསུམ་གྱི། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །རྗེ་འབངས་གྲུབ་ཆེན་ཉེར་ལྔ་ཡེར་པ་ཡི། །གྲུབ་ཐོབ་བརྒྱད་ཅུ་མཁའ་འགྲོ་ཉེར་ལྔ་དང་། །རང་གྲོལ་རྣལ་འབྱོར་མ་བདུན་ལ་སོགས་པར། །བདག་ཅག་གདུང་ཤུགས་དྲག་པོས་གསོལ་འདེབས་ན། །གསང་སྔགས་སྙིང་པོ་ནང་རྒྱུད་སྡེ་གསུམ་གྱི། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །ཆོས་སྐུའི་སྟོན་པ་ཀུན་བཟང་རྡོ་རྗེ་སེམས། །སྟོན་པ་བཅུ་གཉིས་དགའ་རབ་ཤྲཱི་སེང་། །བི་མ་པད་འབྱུང་ཀུན་མཁྱེན་ཡབ་སྲས་ལ། །བདག་ཅག་གདུང་ཤུགས་དྲག་པོའི་གསོལ་འདེབས་ན། །སྙིང་པོའི་མཐར་ཐུག་འོད་གསལ་རྫོགས་པ་ཆེའི། །སྒོམ་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །སྤྲུལ་སྐུ་རྣམ་གསུམ་གླིང་པ་ཆེན་པོ་བརྒྱད། །རྩ་གསུམ་གླིང་སོགས་གཏེར་ཆེན་བརྒྱ་དང་བརྒྱད། །གཏེར་ཕྲན་སྟོང་རྩ་ཆོས་བདག་བརྒྱུད་བཅས་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །ཉེ་བརྒྱུད་སྙིང་པོའི་ཟབ་གཏེར་རིང་ལུགས་མཆོག །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །བཀའ་གདམས་གསར་རྙིང་མར་ཤངས་བཀའ་བརྒྱུད་དང་། །ལམ་འབྲས་ཞི་བྱེད་སྦྱོར་དྲུག་བསྙེན་སྒྲུབ་སོགས། །གངས་ལྗོངས་བཤད་སྒྲུབ་སྲོལ་འབྱེད་ཐམས་ཅད་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །ཤིང་རྟ་བཅོ་བརྒྱད་རིས་མེད་ཐུབ་པའི་བསྟན། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །མདོ་སྒྱུ་སེམས་གསུམ་རྒྱུད་སྡེ་བཞི་དྲུག་དང་། །སྒྲུབ་སྡེ་བཀའ་བརྒྱད་བཀའ་དགོངས་ཕུར་གསུམ་སོགས། །རབ་འབྱམས་ཞི་ཁྲོ་ཡི་དམ་ལྷ་ཚོགས་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །སྔ་འགྱུར་བཀའ་གཏེར་དག་སྣང་མན་ངག་གི །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །ཆོས་སྐུ་ཡུམ་ཆེན་རིགས་ལྔའི་ཌཱཀྐི་དང་། །ཕག་ཁྲོས་སེང་གསུམ་གསང་བ་ཡེ་ཤེས་སོགས། །གནས་གསུམ་མཁའ་འགྲོ་རྒྱ་མཚོའི་ཚོགས་བཅས་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །སྔ་འགྱུར་བཀའ་གཏེར་དག་སྣང་མན་ངག་གི །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག །ཡེ་ཤེས་མགོན་པོ་དཔལ་ལྡན་འདོད་ཁམས་རྒྱལ། །མ་གཟའ་དམ་གསུམ་ཞིང་སྐྱོང་མེ་འོད་གདོང་། །པེ་ཧར་ལ་སོགས་ཆོས་སྐྱོང་དམ་ཅན་ལ། །བདག་ཅག་གདུང་ཤུགས་དྲག་པོས་གསོལ་འདེབས་ན། །སྔ་འགྱུར་བཀའ་གཏེར་དག་སྣང་མན་ངག་གི །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག ཁྱད་པར་རྩ་གསུམ་གཏེར་བདག་གླིང་པ་ཡི། །རིང་ལུགས་ཟབ་གཏེར་བདུན་བཅུ་རྩ་གཉིས་སོགས། །གཏེར་ཁ་གོང་འོག་སྨིན་གྲོལ་ཆོས་ཀྱི་མཛོད། །མི་ནུབ་ཕྱོགས་དུས་གནས་སྐབས་ཐམས་ཅད་དུ། །བཤད་སྒྲུབ་བསྟན་པ་དར་རྒྱས་ཡུན་གནས་ཤིང་། །འཛམ་གླིང་ཡངས་པའི་ཕྱོགས་ཀུན་ཁྱབ་གྱུར་ཅིག ཁྱད་པར་དུས་ངན་སྙིགས་ལྔ་བདོ་བ་ཡི། །བསམ་སྦྱོར་ལོག་པར་གྱུར་པའི་རྒྱུ་རྐྱེན་ལས། །སྔར་མ་གྲགས་པའི་འབྱུང་བཞིའི་གཡོ་འཁྲུག་སོགས། །མི་མཐུན་དུས་ཀྱི་རྒུད་པ་ཞི་གྱུར་ཅིག །སྔར་མེད་དུས་ཀྱི་ནད་རིམས་སྣ་ཚོགས་དང་། །སྣོད་བཅུད་སྐད་ཅིག་ཐལ་བར་བརླག་བྱེད་པའི། །མ་རུངས་ཀླ་ཀློའི་དུག་རྡུལ་མཚོན་འཁྲུག་སོགས། །མ་ལུས་མྱུར་དུ་ཞི་ཞིང་ནུབ་གྱུར་ཅིག །ཕན་དང་བདེ་བ་མ་ལུས་འབྱུང་བའི་གཞི། །བསྟན་པའི་སྙིང་པོ་རིན་ཆེན་བྱང་ཆུབ་སེམས། །མ་ལུས་འགྲོ་བའི་རྒྱུད་ལ་སྐྱེས་པའི་མཐུས། །འཛམ་གླིང་ཞི་བདེའི་རྫོགས་ལྡན་གསར་འཆར་ཤོག །བསྟན་འཛིན་སྐྱེས་བུ་གང་ན་སུ་བཞུགས་ཀུན། །བསླབ་གསུམ་རྡོ་རྗེའི་ཁྲི་ལ་ཞབས་བརྟན་ཅིང་། །དག་སྣང་ནོར་བུའི་འོད་ཀྱིས་ཕྱོགས་ཀུན་ཁྱབ། །ལུང་རྟོགས་བསྟན་པའི་རྒྱལ་མཚན་འཛིན་ནུས་ཤོག །ཆེ་བརྗིད་མཁས་སྙན་ཆོས་བརྒྱད་མི་འགྲན་པར། །ཐོས་བསམ་སྒོམ་དང་བཤད་སྒྲུབ་ལས་གསུམ་གྱིས། །རྒྱལ་བའི་ལུང་རྟོགས་བསྟན་པ་འཛིན་གྱུར་ཅིག །དགེ་འདུན་སྡེ་རྣམས་ཐུགས་མཐུན་ཁྲིམས་གཙང་དང་། །སྤང་ཀློག་འཁོར་ལོ་གསུམ་གྱི་དུས་འདའ་བཞིན། །བསླབ་གསུམ་དམ་པའི་ཚུལ་དགུའི་ངང་ཚུལ་དང་། །མི་འབྲལ་རྒྱལ་སྲས་སྤྱོད་ལ་འཇུག་གྱུར་ཅིག །བསྟན་གཞི་གཙུག་ལག་ཆོས་འཁོར་དར་ཞིང་རྒྱས། །བསྟན་པའི་སྦྱིན་བདག་མངའ་ཐང་འཕེལ་བ་དང་། །བསྟན་ལ་འཁུ་རྣམས་རྣམ་དཀར་སེམས་སྐྱེས་ནས། །བསྟན་པ་རིན་ཆེན་ཕྱོགས་བཅུར་འབར་གྱུར་ཅིག །སྣོད་ལ་བཅུད་འཕེལ་བདེ་སྐྱིད་ཕུན་སུམ་ཚོགས། །བཅུད་ལ་གཡང་ཆགས་མི་ནོར་ཆོས་གསུམ་འཛོམས། །ཀུན་ནས་ཀུན་ཏུ་བདེ་ལེགས་རྫོགས་ལྡན་གྱི། །ལང་ཚོ་གསར་པའི་དཔལ་ཡོན་བཞད་གྱུར་ཅིག །གཞི་བདེ་བདེ་གཤེགས་སྙིང་པོས་ཁྱབ་པའི་འགྲོ། །ལམ་བདེ་ཡོ་ག་གསུམ་གྱིས་རྒྱུད་སྦྱངས་ནས། །འབྲས་བདེ་སྐུ་བཞིའི་བདག་ཉིད་གདོད་མའི་མགོན། །རང་རིག་མངོན་གྱུར་རྫོགས་སངས་རྒྱས་ཐོབ་ཤོག །ཅེས་པ་འདིའང་གར་གྱི་དབང་ཕྱུག་དམ་པའི་རོལ་གར། མཆོག་སྤྲུལ་ཕྲིན་ལས་རྒྱལ་མཚན་མཆོག་གིས་བསྟན་རྒྱས་སྨོན་ལམ་ཞིག་བྲི་རོགས་ཞེས། ལྷ་རེག་དྲི་བྲལ་གྱིས་སྣ་དྲངས་རིན་ཆེན་གཉིས་པ་བརྒྱ་ཕྲག་ལྔའི་སྐྱེས་བཅས་རང་སློབ་མི་ནུབ་རྒྱལ་མཚན་རྒྱུད་ནན་བསྐུལ་ངོར། རང་ནས་ཀྱང་རྒྱལ་བསྟན་སྤྱི་དང་བྱེ་བྲག་གནུབས་ལོའི་རིང་ལུགས་རྒྱས་པའི་སྨོན་ལམ་ཞིག །བྲིས་ན་ལེགས་པའི་སྣང་འཆར་བཞིན་སྒོ་ཆེན་སྤྲུལ་མིང་འབོད་པའི་གདོལ་སྤྱོད་པ་གསང་སྔགས་བསྟན་འཛིན་གྱིས་སྦྱར་བ་དོན་དང་ལྡན་པར་གྱུར་ཅིག། །།